Source: http://www.erdcenter.hu/pub/ec/news/2009/junius/gy_elhelyez.html
Timestamp: 2017-10-23 13:27:30
Document Index: 35692627

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A kiskorú gyermek elhelyezése
A gyermek elhelyezésének kérdése abban az esetben merül fel, ha az addig házastársként vagy élettársként együttélő szülők különválnak. Az elhelyezéséről elsősorban a szülők döntenek. Egyezségüknek a gyermek érdekét kell szolgálnia, így a bíróság csak akkor hagyja azt jóvá, ha megfelel a gyermek tényleges érdekének. A szülőknek figyelemmel kell lenniük az egyezségük megkötésekor arra, hogy a gyermekelhelyezés megváltoztatását az egyezség jóváhagyásától számított két éven belül csak akkor lehet kérni, ha az a kiskorú érdekét szolgálja, illetve ha a körülmények úgy változnak meg, hogy a megállapodás valamelyik fél érdekét súlyosan sérti. Így a szülők egyezségének legalább a gyermek nagykorúságáig szólónak kell lennie.
Ha a szülők között nem jön létre megállapodás a gyermek elhelyezéséről, akkor e kérdésben a bíróság dönt. A bíróság döntése során a gyermek érdekeit tartja szem előtt, ily módon annál a szülőnél helyezi el a gyermeket, akinél a kedvezőbb testi, értelmi és erkölcsi fejlődése biztosított. Amennyiben az apa és az anya a gyermekük gondozása, nevelése, ellátása terén alkalmasságát bizonyítja, ugyanolyan feltételekkel igényelheti a gyermek nála történő elhelyezését.
A gyermekelhelyezési perben a szülőkön kívül a bíróság meghallgatja a gyermeket is, amennyiben indokoltnak tartja, illetve, ha a gyermek azt maga is kéri. A meghallgatás közvetlenül történik vagy szakértő útján. A bíróság a döntésénél a 14. életévét betöltött gyermek véleményét figyelembe veszi, illetve az elhelyezéshez az ő egyetértése is szükséges, kivéve, ha a választott elhelyezés a gyermek fejlődését veszélyezteti.
A bíróság a gyermek elhelyezése során többféle szempontot vizsgál, illetve mérlegel. Vizsgálja a szülő egyéniségét, életmódját, életvezetését, erkölcsi tulajdonságait. Figyelembe veszi a bíróság a szülő anyagi körülményeit és lakáshelyzetét. A bíróság azt is nézi, hogy melyik szülő tudja jobban biztosítani a gyermek gondozását, értelmi fejlődését, iskoláztatását és egészségügyi ellátását. A döntés meghozatala során a bíróság vizsgálja a gyermek és a szülő oldaláról egyaránt az érzelmi kötődést is.
A gyermek egészséges személyiségfejlődését az segíti elő, ha megszokott környezetében, őt szeretettel körülvevő személyek gondoskodásában nevelkedhet, így a döntés során nagy szerepet játszik az állandóság. A megszokott környezet növeli a gyermek biztonságérzetét, megismer egy követelményrendszert, amelyhez alkalmazkodva a nevelés is kiegyensúlyozottabb lehet.
A testvérek közösségének fennmaradása is fontos, ezért a bíróság általában a testvéreket együtt helyezi el, feltéve, hogy meghatározó a testvérek együtt nevelkedésének igénye. Amennyiben azonban a gyermeknek valamelyik szülőhöz való kötődése sokkal erősebb, mint a testvéréhez, az esetben sor kerülhet a testvérek szétválasztására.
A bíróság kivételes esetben elhelyezheti a gyermeket harmadik személynél, ha a szülőnél történő elhelyezés a gyermek érdekét veszélyezteti. Ilyen esetben azonban a harmadik személynek kérnie kell a nála történő elhelyezést.
dr. Kacsarovszky Csilla ügyvéd